**Ako sa správne učiť s dieťaťom, ktoré má problém s čítaním**

     Každý rok pribúdajú deti, ktoré sa nevedia naučiť čítať tak rýchlo a dobre ako ich rovesníci, napriek tomu, že majú primeranú inteligenciu, dobré vedenie v škole a podnetné rodinné zázemie (nemajú zrakový a sluchový postih). Týmto deťom býva spravidla diagnostikovaná porucha učenia – **dyslexia** (neschopnosť naučiť sa čítať). Napriek správnej diagnostike, samotné zistenie diagnózy ešte dieťaťu nezabezpečí riešenie jeho problémov s čítaním. **To je v správnom prístupe učiteľa a rodiča pri nácviku čítania.**
     Čítanie je pre dieťa a jeho ďalšie učenie veľmi dôležité, je to najdôležitejší kanál, ktorým sa dostáva k vedomostiam. Keď je kanál zastavený, dieťa vyzerá „hlúpe“ a kým ostatné deti už súvisle čítajú texty, jemu robí problémy vyhláskovať jedno slovo. Ak sa jedná práve o vaše dieťa v prvom rade odbúrajte stres z toho, že mu čítanie nejde. Podporujte ho slovami: Uvidíš, pomaly ti to pôjde stále lepšie a lepšie, až jedného dňa budeš čítať celkom ľahko.
     **Spolupracujte s učiteľkou,** dohodnite sa na jednom spôsobe nápravy čítania, aby si vaše metódy neprotirečili. Požiadajte o odbornú pomoc špeciálneho pedagóga priamo v škole, alebo v CPPPaP ( Centrum pedagogicko – psychologického poradenstva a prevencie), ktorý vám pomôže vybrať správne metódy pri nácviku čítania a **zároveň sa vyhnete najčastejším chybám rodičov, ktorí nútia dieťa opakovane čítať text a nevedia, že nedostatky v čítaní spôsobuje oslabená funkcia v mozgu a jedine jej posilnenie spôsobí aj pokroky v čítaní**. Pri nácviku sa zameriavame na nasledovné oblasti a je nevyhnutné dodržiavať ich uvedenú postupnosť(zbytočne nútime dieťa hneď čítať ak napr. nemá dobre osvojené všetky písmená...).

* **Osvojovanie si písmen**
* **Rozlišovanie a fixovanie tvarovo podobných písmen**
* **Spájanie hlások a písmen do slabík**
* **Spájanie slabík do slov, čítanie slov**
* **Čítanie textu**
* **Porozumenie čítanému textu**
* **Tempo čítania a možnosti jeho ovplyvňovania**

**Konkrétne spôsoby, návody ako pomôcť dieťaťu v čítaní:**

* text na čítanie zväčšite, je to praktické pre ľahšiu orientáciu a prehľadnejšiu prácu s textom,
* vyznačte farebne písmená, ktoré si dieťa zamieňa, farby priradené k jednotlivým písmenám nemeňte, nevyznačujte všetky grafematické zámeny v jednom texte súčasne. Zamerajte sa najskôr na najčastejšie chyby napr. zámena **b/d/p**. Grafému **b**- vyfarbujeme vždy červenou farbičkou, **d**- modrou, **p**- zelenou. Rozdiel medzi písmenkami môžeme aj ilustrovať napr. **b**- má bruško. Ak dieťa zamieňa hlásky vyznačujeme ich inými farbami, nie viac ako tri naraz,
* **dbajte na nácvik čítania po slabikách, čím odstránime dvojité čítanie,** (čítanie, kedy dieťa slovo vyhláskuje alebo vyslabikuje potichu a nahlas ho vysloví celé) **to je pre dieťa veľmi dôležité**, ovplyvňuje porozumenie slovám, správne delenie slov na konci riadka, zabraňuje domýšľaniu. Môžeme zvoliť metódu oblúčikov, farebného vyznačovania slabík, čo slabika, to iná farba alebo použijeme zvýrazňovač a zvýrazníme každú druhú slabiku,
* používajte čítacie okienko, ktoré zabraňuje domýšľaniu slov alebo opakovaniu prečítaných slabík,
* pri nácviku čítania sadnite si oproti dieťaťa a posúvajte čítacie okienko, kontrolujte správnosť prečítaného, opravujte chyby, poskytnite mu dostatok času, **rýchlosť na začiatku nácviku nie je dôležitá,**
* keď dieťa zvládne techniku čítania, začneme rozvíjať porozumenie textu, teda čítanie s porozumením, ktoré umožňuje pochopenie úloh a osvojenie si nových poznatkov.

     Dôležitou súčasťou nápravy čítania je rozvoj fonematického uvedomovania detí a sluchovej analýzy a syntézy, ktoré bývajú obyčajne oslabené a ovplyvňujú čitateľský výkon.
     **Dobrá spolupráca rodiny, školy, poradenského centra a dobre motivovaného dieťaťa je zárukou úspechu a rozvoja jeho čitateľských schopností.**